Diari Oficial de la Generalitat Valenciana


Sumari del DOGV 5385, del 10-11-2006 (2006/12661)

RESOLUCIÓ de 2 de novembre de 2006, de la Direcció General de Gestió del Medi Natural, per la qual es prohibeix la pesca esportiva en els embassaments del Sitjar (Onda, Castelló) i Forata (Yátova).
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2006/11/02/(1)/dof/vci/html**

### Dades del document

Número de DOGV
:   5385

Data del DOGV
:   10-11-2006

Secció del DOGV
:   I. DISPOSICIONS GENERALS

Número del document
:   2006/12224


Data del document
:   02-11-2006

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Dret de pesca
    * pesca esportiva

RESOLUCIÓ de 2 de novembre de 2006, de la Direcció General de Gestió del Medi Natural, per la qual es prohibeix la pesca esportiva en els embassaments del Sitjar (Onda, Castelló) i Forata (Yátova). [2006/F12897]  
El mes de setembre del 2005 es va constatar l'aparició de musclo zebrat (Dreissena polymorpha) a l'embassament del Sitjar. Es tracta d'un mol·lusc bivalve de dimensió reduïda (4-5 cm) que té el seu origen en la regió pontocàspica (mars Negre, Caspi, Aral i estuaris que hi desemboquen).  
Així mateix el mes de setembre del 2006 s'ha constatat l'aparició d'aquest mol·lusc en l'embassament de Forata (riu Magre).  
L'elevada taxa de reproducció d'aquest mol·lusc, unida al seu cicle vital (fase larvària, amb una alta capacitat de dispersió) la converteixen en una molt eficaç espècie invasora. Una vegada establida en una àrea és pràcticament impossible eradicar-la (són abundantíssims els estudis i mètodes provats, sobretot, als EUA), i provoquen nombrosos danys ecològics i econòmics:  
. Impactes sobre l'hàbitat: transformen completament les condicions de l'ecosistema en què s'instal·len per acumulació de matèria orgànica (petxines, excrements...), disminució de l'oxigen dissolt i el fitoplàncton, desplaçament de les espècies autòctones, etc.  
. Impactes sobre les instal·lacions: recobreixen qualsevol instal·lació submergida (captacions d'aigua, vaixells, plantes industrials i energètiques...) tant d'interior com exteriorment, obstruint qualsevol tipus de captació o conducció i impedint així la circulació de l'aigua. Açò comporta evidents pèrdues econòmiques per a qualsevol indústria establida en la zona.  
Es fixen amb gran facilitat a qualsevol tipus de substrat dur submergit, i es considera la navegació com la principal via de colonització. Una altra de les fonts d'introducció de Dreissena és l'ús d'esquer viu. La legislació vigent prohibeix la utilització d'esquer viu per a la pesca esportiva a tot el territori de la Comunitat Valenciana. No obstant això, són molts els objectes que, durant la pesca, entren en contacte amb l'aigua i, per tant, poden servir com a via de transport per a les larves de musclo zebrat fins a qualsevol altre punt de la nostra geografia. Per això el 2006 es van suspendre totes les activitats esportives en matèria de pesca en l'embassament del Sitjar.  
Ara, davant de l'aparició de musclo zebrat en l'embassament de Forata, cal com a mesura cautelar declarar la veda de pesca en aquests embassaments, tant pel que fa a competicions com a pesca ordinària; això, sense perjudici de l'habilitació de la pesca en un futur de manera que es garantisca la impossibilitat de transvasament del musclo o de les seues fases larvàries d'unes aigües de pesca a altres.  
Per tot això, vista la Llei de Pesca Fluvial de 20 de febrer de 1942, vista l'Ordre de 16 de març del 2004, de la Conselleria de Territori i Habitatge per la qual es fixen els períodes hàbils i les normes generals relacionades amb la pesca en aigües continentals, resolc:  
Primer  
Prohibir tot tipus de pesca esportiva als embassaments del Sitjar al riu Millars i Forata al riu Magre.  
Segon  
Prohibir a la Comunitat Valenciana el trasllat en viu dels exemplars o les seues larves de les espècies la pesca continental de les quals estiga autoritzada, llevat que es tracte de repoblacions previstes en els plans tècnics de pesca, trasllats inherents al comerç legal per a consum humà o provisió de piscifactories o altres autoritzacions expresses. En tot cas, els trasllats hauran d'anar acreditats mitjançant els corresponents documents en matèria de sanitat animal.  
Tercer  
Les infraccions als anteriors apartats se sancionaran d'acord amb la Llei de Pesca Fluvial de 20 de febrer de 1942.  
Aquesta resolució entrarà en vigor el dia que es publique en el Diari Oficial de la Generalitat Valenciana.  
València, 2 de novembre del 2006.. La directora general de Gestió del Medi Natural: Concepción Maroto Álvarez.


Còpia Permalink ELI